Et nyt vejskilt skal forhindre potentielle spøgelsesbilister i at køre ned ad en frakørsel til motorvejen.

Skiltet, der kaldes den østrigske hånd, har været en stor succes i Østrig - deraf navnet. Derfor er skiltet nu sat op på 11 nordjyske motorvejsfrakørsler og vejkryds i et forsøg på at nedbringe antallet af spøgelsesbilister. Allerede nu er antallet af indberettede spøgelsesbilister på samme niveau som hele sidste år, nemlig 161 på landsplan. - Skiltet signalerer tydeligt, at man er på afveje med den store, sorte hånd på det gule skilt. Vi håber på, at skiltene kan være med til at stoppe potentielle spøgelsesbilister, inden de når hele vejen ud på motorvejen, siger afdelingsleder i Vejcenter Nordjylland, Vagn Bech til TV2/Nord. Indtil videre er skiltet dog kun opsat på forsøgsbasis. - Vi er i gang med at indsamle erfaringer med den østrigske hånd, men derudover er det også af økonomiske årsager, at vi ikke uden videre sætter skiltene op ved alle landets motorvejsfrakørsler, siger Vagn Bech.